EPISTOLA XVI. G. EPISCOPO.  Episcopum quemdam rogat ut erga clericum, nomine Guillelmum, se beneficum praestet.
Pro Guillelmo tuo, Pater sancte, supplicandum putarem, nisi ad promerendum favorem tuum tibi solus ipse sufficeret. Praeterea superfluum duxi ad beneficium excitare pontificem, qui ante pontificem vel immeritis benefacere consuevit. Hoc secum dignitas non attulit, sed invenit. Non itaque vereor ut praesul beneficentiae renunties, cui ante privatus te obligasti. Credo etiam praescriptum fratrem non indignum, cui gratiae tuae limen ultroneus aperias.